title: Препоръка на Съвета от 13 юли 2018 година относно националната програма за реформи на Германия за 2018 г. и съдържаща становище на Съвета относно програмата за стабилност на Германия за 2018 г.

text:
               10.9.2018

               BG

               Официален вестник на Европейския съюз

               C 320/19

      ПРЕПОРЪКА НА СЪВЕТА
      от 13 юли 2018 година
      относно националната програма за реформи на Германия за 2018 г. и съдържаща становище на Съвета относно програмата за стабилност на Германия за 2018 г.
      (2018/C 320/05)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
      като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 5, параграф 2 от него,
      като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (2), и по-специално член 6, параграф 1 от него,
      като взе предвид препоръката на Европейската комисия,
      като взе предвид резолюциите на Европейския парламент,
      като взе предвид заключенията на Европейския съвет,
      като взе предвид становището на Комитета по заетостта,
      като взе предвид становището на Икономическия и финансов комитет,
      като взе предвид становището на Комитета за социална закрила,
      като взе предвид становището на Комитета за икономическа политика,
      като има предвид, че:

                  (1)

                  На 22 ноември 2017 г. Комисията прие годишния обзор на растежа, с което постави началото на европейския семестър за координация на икономическите политики за 2018 г. Съветът надлежно взе предвид европейския стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 22 март 2018 г. Въз основа на Регламент (ЕС) № 1176/2011, на 22 ноември 2017 г. Комисията прие също Доклада за механизма за предупреждение, в който беше посочено, че Германия ще бъде една от държавите членки, за които ще бъде извършен задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 22 март 2018 г. На 14 май 2018 г. Съветът прие Препоръката относно икономическата политика на еврозоната (3) (наричана оттук нататък „Препоръка за еврозоната“).

                  (2)

                  Като държава членка, чиято парична единица е еврото, и с оглед на тясната взаимообвързаност между икономиките в икономическия и паричен съюз, Германия следва да гарантира пълното и своевременното изпълнение на Препоръката за еврозоната в съответствие с препоръки 1 и 2 по-долу.

                  (3)

                  Докладът за Германия за 2018 г. беше публикуван на 7 март 2018 г. В него бе оценен напредъкът на Германия в изпълнението на специфичните за държавата препоръки, приети от Съвета на 11 юли 2017 г. (4), последващите действия във връзка със специфичните за държавата препоръки, отправени към Германия през предходните години, както и напредъкът на страната по националните ѝ цели по стратегията „Европа 2020“. В него бе включен и задълбоченият преглед по член 5 от Регламент (ЕС) № 1176/2011, чиито резултати също бяха публикувани на 7 март 2018 г. Анализът на Комисията ѝ даде основание да заключи, че в Германия са налице прекомерни дисбаланси. По-специално, продължаващият голям излишък по текущата сметка има трансгранично значение и отразява понижено равнище на инвестициите спрямо спестяванията в частния и публичния сектор. Излишъкът по текущата сметка, който до голяма степен е с държави извън Съюза, леко намаля от 2016 г. насам и се очаква постепенно да спадне поради нарастване на вътрешното търсене през следващите години, като същевременно остане на рекордно високо ниво през прогнозния период. Въпреки че понастоящем се преминава към растеж, обусловен в по-голяма степен от вътрешното търсене, потреблението и инвестициите остават ограничени като дял от БВП, независимо от благоприятните циклични и финансови условия и нуждите от инфраструктурни инвестиции, за които има фискално пространство. Въпреки че бяха предприети редица мерки за укрепване на публичните инвестиции, тези усилия все още не са довели до устойчива тенденция към повишаване на публичните инвестиции като дял от БВП. Постигнатият напредък по изпълнението на препоръките в други области също е ограничен.

                  (4)

                  Германия представи своята национална програма за реформи за 2018 г. на 30 април 2018 г., а своята програма за стабилност за 2018 г. — на 19 април 2018 г. Двете програми бяха оценени едновременно, за да бъдат отчетени взаимовръзките между тях.

                  (5)

                  Съответните специфични за всяка държава препоръки бяха взети предвид при програмирането на европейските структурни и инвестиционни фондове (ЕСИ фондове) за периода 2014 — 2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета (5), когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на ЕСИ фондовете с доброто икономическо управление.

                  (6)

               Спрямо Германия понастоящем се прилагат предпазните мерки на Пакта за стабилност и растеж и тя подлежи на правилото за дълга. В своята програма за стабилност за 2018 г. правителството планира бюджетен излишък между 1 и 1
                      % от БВП през периода 2018 — 2021 г. Средносрочната бюджетна цел — структурен дефицит от 0,5 % от БВП — продължава да се спазва с марж през целия период на програмата. Съгласно програмата за стабилност съотношението държавен дълг/БВП се очаква да намалее постепенно до 53 % през 2021 г. Макар в програмата за стабилност да се изброяват и описват редица мерки, предвидени в коалиционното споразумение от март 2018 г., възлизащи като цяло на около 1
                      % от БВП за периода 2018 — 2021 г., те все още не са включени в прогнозите на програмата за стабилност, тъй като те все още не са приети. Макроикономическият сценарий в основата на бюджетните прогнози, който не е потвърден от независим орган, е реалистичен (6). Според прогнозата на Комисията от пролетта на 2018 г. структурното салдо се очаква да отчете излишък от около 1,2 % от БВП през 2018 г. и 1,0 % от БВП през 2019 г., което е над средносрочната бюджетна цел. Очаква се консолидираният държавен дълг да продължи да намалява устойчиво. Като цяло Съветът е на мнение, че се предвижда Германия да спази разпоредбите на Пакта за стабилност и растеж през 2018 и 2019 г. Същевременно, придържайки се към средносрочната цел, остава възможност да се използва фискалната и структурната политика, за да постигне устойчива възходяща тенденция в публичните и частните инвестиции, по-специално за образование, научни изследвания и иновации.

                  (7)

                  Реалните публични инвестиции силно се увеличиха през периода 2015 — 2017 г. Тази тенденция отразява усилията на правителството за засилване на инвестициите. Публичните инвестиции, оценени на 4 % от БВП, се увеличават, но като дял от БВП увеличението е все още скромно, а на общинско равнище остава значително забавяне. Публичният капитал продължава да намалява като дял от БВП, което се дължи на отрицателните нетни инвестиции на общинско равнище (около 6 милиарда евро годишно през периода 2010 — 2016 г.). За да се навакса изоставането на общинско равнище ще са нужни допълнителни годишни публични инвестиции в размер на 0,3 % от БВП през следващото десетилетие. Инвестициите като процент от основния капитал в сектор „Държавно управление“ и публичните инвестиции, изразени като процент от публичните разходи, са под средните за еврозоната. През 2017 г. започна работа агенция за услуги, създадена в подкрепа на публичните инвестиции на общинско равнище, но са необходими допълнителни мерки за наваксване на изоставането в инвестициите. Заедно с благоприятната бюджетна позиция това показва, че е налице възможност за увеличаване на инвестициите на всички равнища на управление, по-специално на регионално и общинско равнище.

                  (8)

                  Публичните разходи за образование останаха 4,2 % от БВП през 2016 г., което е под средното за Съюза равнище от 4,7 %. Разходите за образование и научни изследвания останаха 9,0 % от БВП през 2016 г., което е под националната цел от 10 %. Това съответства на недостиг на инвестиции в размер на около 33 милиарда евро. Макар разходите за образование да са се увеличили в реално изражение, остава значително изоставане в областта на инвестициите. Същевременно поради предизвикателства, като все по-големият брой студенти, недостигът на учители и по-нататъшното разширяване на образованието и грижите в ранна детска възраст ще продължава да има нужда от подходящо публично финансиране. Допълнителните разходи за образование и научни изследвания и иновации са изключително важни за потенциалния растеж на Германия.

                  (9)

                  Цифровизацията на германската икономика напредва бавно и страната е изправена пред значителни предизвикателства. Очевидно съществува цифрово разделение между градските и селските райони по отношение на покритието с бърз интернет (достъп от следващо поколение до 30 Mbit) (само 54 % в селските райони). Германия изостава в разгръщането на широколентов достъп с много голям капацитет (> 100 Mbits). Само малка част от територията на Германия (7,3 %) е покрита от висококачествени оптични кабелни мрежи за достъп, в сравнение със средната стойност за Съюза от 26,8 %. Вместо това, модернизирането на съществуващите медни кабелни мрежи (векториране) продължи да бъде предпочитаното технологично решение на доминиращия заварен оператор. Много от услугите се основават на високоскоростна свързаност и през 2017 г. 25,3 % от германските предприятия са считали своите интернет връзки за прекалено бавни спрямо действителните им нужди. Липсата на такава връзка пречи на инвестициите, особено от малките и средните предприятия, много от които са разположени в селските и крайградските райони. Резултатите при цифровите публични услуги и електронното здравеопазване също са под средните за Съюза.

                  (10)

                  Инвестициите на предприятията в научноизследователска и развойна дейност се увеличават и Германия е близо до постигането на целта си от стратегията „Европа 2020“ по отношение на интензитета на научноизследователската и развойна дейност. Въпреки това инвестициите се съсредоточават все повече в големите предприятия и средно/високотехнологичното производство, а приносът на малките и средни предприятия намалява. Бяха предприети редица мерки за укрепване на предприемаческата дейност, по-специално чрез привличане на частни инвестиции в рисков капитал. Германският пазар на рисков капитал продължава обаче да е по-слабо развит, отколкото тези на други международни лидери в областта на иновациите.

                  (11)

                  Въпреки някои подобрения през последните години данъчната система на Германия продължава да бъде неефикасна, по-специално защото е сложна и възпрепятства процеса на вземане на решения, например относно инвестициите, финансирането и участието на пазара на труда. Германия поставя относително силен акцент върху преките данъци, за да повиши приходите, но е налице потенциал за намаляване на влияещото отрицателно пряко данъчно облагане или за преминаване към по-малко отрицателни данъци, като тези върху имуществото, наследството и потребление. Равнищата на данъците и осигурителните вноски върху доходите от трудови правоотношения бяха шестите по големина в Съюза през 2015 г. Цената на капитала и средната ефективна ставка на корпоративния данък, която се различава в отделните региони, са сред най-високите в Съюза (28,2 % в съвкупно изражение за страната, в сравнение с 20,9 % средно за Съюза). Поради взаимовръзката между корпоративния подоходен данък, местния занаятчийски данък и данък „солидарност“, системата за корпоративно данъчно облагане е сложна, изисква много големи административни разходи и пречи на равнището и местоположението на инвестициите. Освен това корпоративният данък се отразява отрицателно на решенията за финансиране и е със склонност към задлъжняване. Този склонност е седмата по големина в Съюза. Намаляването на капиталовите разходи за собствен капитал могат да укрепят частните инвестиции и относително недостатъчно развития пазар на рисков капитал. Освен това разпоредбите за пренасяне на загуби остават относително строги, като ограничават сумите до 60 % от облагаемия доход за дадена година.

                  (12)

                  Регламентирането в Германия все още е много ограничаващо, особено що се отнася до услугите за предприятията, регулираните професии и административните формалности във връзка с трансграничното предоставяне на услуги. Основните ограничения се отнасят до, наред с другото, правната форма и капиталовото участие. Броят на навлизащите и напускащите пазара предприятия в основните сектори на услугите за предприятията, като например правните, счетоводните, архитектурните и инженерните дейности е под средния за Съюза, а брутните оперативни ставки в тези сектори са над средното равнище, което предполага по-слаб конкурентен натиск. Поради ролята на услугите като междинни производствени фактори не толкова ограничителното регулиране на услугите повишава производителността в отрасли на пазара надолу по веригата, прибягващи интензивно до услуги.

                  (13)

                  Функционирането на пазара на труда в Германия бе много солидно. Безработицата спадна до рекордно ниските 3,6 % през четвъртото тримесечие на 2017 г., а заетостта достигна 79,8 %. Равнището на младежката безработица (6,8 % през 2017 г.) е сред най-ниските в Съюза. Германия изпитва все по-голям недостиг на квалифицирана работна ръка, докато потенциалът на пазара на труда на някои групи продължават да не се използва недостатъчно. Сред най-високите в Съюза е делът на лицата, работещи на непълно работно време, по-специално жените и лицата с мигрантски произход и с отговорности за полагане на грижи. За жените сред възловите фактори е демотивацията да работят повече часове в съчетание с липсата на достатъчно детски заведения и целодневни училища. Специфичните данъчни правила, по-специално за втория работещ член на домакинството и за работниците с ниски заплати, както и блокиращите ефекти на прага от 450 евро възнаграждение за мини-работните места още повече обезкуражават лицата да работят повече часове. В Германия данъчната тежест е сред най-високите за нископлатените работници, повечето от които са жени. Големият процент жени, работещи на непълен работен ден, се придружава от една от най-големите разлики между половете в заетостта на непълно работно време в Съюза (37,5 % спрямо 23,1 % средно за Съюза). Това допринася за голямата разлика в заплащането между жените и мъжете в Германия.

                  (14)

                  Номиналният растеж на заплатите остана умерен през 2017 г. — 2,4 %, въпреки рекордно ниската безработица и многобройните свободните работни места. Този сравнително нисък процент се дължи отчасти на бавното нарастване на производителността в услугите, ниската степен на покритие на колективното договаряне в някои сектори и намаляването на структурната безработица. Реакцията след повишаването на инфлацията бе ограничена, като реалният растеж на заплатите отбеляза спад от 1,8 % през 2016 г. на 0,7 % през 2017 г. Колективните споразумения от началото на 2018 г. могат да доведат до известно ускоряване в растежа на заплатите и развитията в тази област заслужават да бъдат наблюдавани. Делът на лицата с ниски доходи продължава да е голям и е налице възможност да се увеличи броят на работните часове в децилите с по-ниско заплащане. Нарастващата имиграция не пречи на растежа на заплатите в сегментите с по-ниско заплащане. Въвеждането на задължителна обща минимална работна заплата през 2015 г. и нейното последващо повишение през 2017 г. увеличи най-ниските заплати. В текущия кръг от преговорите за работната заплата, освен върху увеличенията на заплатите, социалните партньори са съсредоточават върху гъвкавостта на работното време.

                  (15)

                  Германия разполага като цяло със солидна система за социална закрила. При все това, процентът на застрашените от бедност за населението като цяло се е повишавал неотклонно до 2015 г., преди тази тенденцията леко да се обърне през 2016 г. Неравнопоставеността по отношение на доходите също започна да спада през 2015 г., като показва умерено намаление на съотношението S80/S20, благодарение на подобрение в доходите на домакинствата с по-ниски доходи. Отбелязаното напоследък подобрение на бедността сред работещите през 2016 г. също бе слабо и от него се възползваха само мъжете.

                  (16)

                  Германия може да подобри връзката на възрастните работници с пазара на труда, което ще увеличи доходите на възрастните хора, ще стимулира потенциалния БВП, ще помогне за адаптирането към напрежението на пазара на труда и ще намали необходимостта от буферни спестяване за старост. Понастоящем рисковете за фискалната устойчивост са слаби, което се дължи до голяма степен на относително големия първичен излишък. Въпреки това, според доклада относно застаряването от 2018 г. очаква се в Германия увеличенията на разходите за пенсии да са едни от най-големите в Съюза до 2070 г. Достигайки 17,6 % през 2016 г., рискът от бедност сред хората в напреднала възраст (т.е. над 65) бе над средното за Съюза равнище от 14,7 %. Бъдещото влошаване на адекватността на пенсиите в задължителния първи стълб се очаква да увеличи риска от бедност сред хората в напреднала възраст, особено за хората с ниски доходи, лицата с нетипични трудови договори и тези с прекъсвания в трудовия си стаж. Разликата в пенсиите между жените и мъжете е една от най-големите в Съюза. В същото време, макар процентът на заетост при работниците на възраст между 60 и 64 години (58,4 % през 2017 г.) да е един от най-високите в Съюза, процентът на заетост при работниците на възраст между 65 и 69 години бе в средната третина сред държавите членки (16,1 %).

                  (17)

                  Социално-икономическият произход остава значителен фактор за резултатите в сферата на образованието и интеграцията на пазара на труда. Съгласно Програмата за международно оценяване на учениците през 2015 г. на него се дължи разликата от три години училищно образование в областта на научните дисциплини между най-ниските и най-високите социални квартили. Националните данни потвърждават съществената връзка и в началното образование. Особени предизвикателства има пред учениците с мигрантски произход. В сравнение с родените в съответната държава ученици за тях е много по-вероятно да са с ниска успеваемост по отношение на основните умения и да напуснат преждевременно училище или да отпаднат от университетите. Също така потенциалът на пазара на труда на хората с мигрантски произход не се използва в пълна степен. През 2017 г. процентът на заетост сред лицата, които не са граждани на Съюза (на възраст 20 — 64 години) бе с над 27 процентни пункта по-ниска, отколкото тази на германски граждани (32 процентни пункта по-ниска при жените, които не са граждани на Съюза). Участието на работещите в обучение за възрастни е повод за безпокойство относно бъдещето функциониране на пазара на труда за работниците, по-специално за нискоквалифицираното възрастно население от 7,5 милиона души, което не разполага с основни умения за четене и писане.

                  (18)

                  В контекста на европейския семестър за 2018 г. Комисията направи цялостен анализ на икономическата политика на Германия и го публикува в доклада за страната за 2018 г. Тя оцени също програмата за стабилност за 2018 г., националната програма за реформи за 2018 г. и предприетите последващи действия във връзка с препоръките към Германия, отправени през предходните години. Комисията взе предвид не само тяхното значение за провеждането на устойчива бюджетна и социално-икономическа политика в Германия, но и степента, в която те съответстват на правилата и насоките на Съюза предвид необходимостта от засилване на цялостното икономическо управление на Съюза чрез принос на равнище Съюз към бъдещите решения на държавите членки.

                  (19)

                  Предвид тази оценка Съветът разгледа програмата за стабилност за 2018 г. и е на мнение (7), че се очаква Германия да спази разпоредбите на Пакта за стабилност и растеж.

                  (20)

                  С оглед на задълбочения преглед, направен от Комисията, и на тази оценка Съветът разгледа националната програма за реформи за 2018 г. и програмата за стабилност за 2018 г. Неговите препоръки, направени по член 6 от Регламент (ЕС) № 1176/2011, са отразени в препоръки 1 и 2 по-долу,

            ПРЕПОРЪЧВА на Германия да предприеме следните действия през 2018 и 2019 г.:

                  1.

                  Придържайки се към средносрочната цел, да използва фискалната и структурната политика, за да постигне устойчива възходяща тенденция в публичните и частните инвестиции, по-специално за образование, научни изследвания и иновации на всички равнища на управление, по-специално на регионално и общинско равнище. Да увеличи усилията, за да гарантира наличието в национален мащаб на инфраструктура за широколентов достъп с много голям капацитет. Да подобри ефикасността и привлекателността за инвестициите на данъчната система. Да укрепи конкуренцията в сектора на услугите за предприятията и регулираните професии.

                  2.

                  Да намали демотивиращите фактори за тези, които искат да работят повече часове, включително голямата данъчна тежест, особено за ниските възнаграждения и втория работещ член на домакинството. Да предприеме мерки за насърчаването на по-дълъг професионален живот. Да създаде условия за насърчаване на по-голям растеж на заплатите, като се зачита ролята на социалните партньори. Да подобри резултатите от образованието и уменията на групите в неравностойно положение.

         Съставено в Брюксел на 13 юли 2018 година.

               За Съвета

               Председател

            H. LÖGER

         (1)  ОВ L 209, 2.8.1997 г., стр. 1.

         (2)  OL L 306, 23.11.2011 г., стр. 25.

         (3)  ОВ C 179, 25.5.2018 г., стр. 1.

         (4)  ОВ C 261, 9.8.2017 г., стр. 1.

         (5)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

         (6)  Съгласно Наредбата за икономическите прогнози на федералното правителство (Vorausschätzungsverordnung) издадена от Министерството на икономиката и енергетиката и съгласувана с Министерството на финансите, влязла в сила от юли 2018 г., съвместната проектна група за икономически прогнози (Gemeinschaftsdiagnose) бе обявена за независимия орган, отговарящ за оценката на икономическите прогнози, залегнали в проекта на бюджетни планове и програмите за стабилност по смисъла на Закона за икономически прогнози (Vorausschätzungsgesetz).

         (7)  Съгласно член 5, параграф 2 от Регламент (ЕО) № 1466/97.


title: Препоръка на Съвета от 4 декември 2018 година с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния

text:
               21.12.2018

               BG

               Официален вестник на Европейския съюз

               C 460/1

      ПРЕПОРЪКА НА СЪВЕТА
      от 4 декември 2018 година
      с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния
      (2018/C 460/01)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 121, параграф 4 от него,
      като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
      като взе предвид препоръката на Европейската комисия,
      като има предвид, че:

                  (1)

                  На 16 юни 2017 г. Съветът реши, в съответствие с член 121, параграф 4 от Договора за функционирането на Европейския съюз („ДФЕС“), че през 2016 г. в Румъния се наблюдава значително отклонение от средносрочната бюджетна цел от -1 % от БВП. С оглед на установено значително отклонение Съветът на 16 юни 2017 г. отправи препоръка за това Румъния да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2017 г., което съответства на годишна корекция на структурното салдо в размер на 0,5 % от БВП. На 5 декември 2017 г. Съветът констатира, че Румъния не е предприела ефективни действия в отговор на препоръката от 16 юни 2017 г. и издаде нова препоръка. В новата препоръка Съветът поиска от Румъния да предприеме необходимите мерки, за да гарантира, че темпът на номинален растеж на нетните първични държавни разходи не превишава 3,3 % през 2018 г., което съответства на годишна структурна корекция в размер на 0,8 % от БВП. На 22 юни 2018 г. Съветът констатира, че Румъния не е предприела ефективни действия в отговор на преработената препоръка от 5 декември 2017 г.

                  (2)

                  На 22 юни 2018 г. Съветът реши, в съответствие с член 121, параграф 4 от ДФЕС, че значително отклонение от плана за корекции за постигане на средносрочната бюджетна цел в Румъния е настъпило и през 2017 г. С оглед на установено значително отклонение на 22 юни 2018 г. Съветът отправи препоръка (2) за това Румъния да предприеме необходимите мерки, за да гарантира, че номиналният темп на растеж на нетните първични държавни разходи (3) не надвишава 3,3 % през 2018 г. и 5,1 % през 2019 г., което съответства на годишна корекция на структурното салдо в размер на 0,8 % от БВП за всяка година. Той също препоръча на Румъния да използва всички извънредни приходи за намаляване на дефицита, докато мерките за бюджетна консолидация следва да гарантират трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 октомври 2018 г., в който Румъния да докладва относно действията, предприети в отговор на препоръката от 22 юни 2018 г.

                  (3)

                  На 13 юли 2018 г. Съветът препоръча на Румъния през 2018 г. и през 2019 г. да гарантира, че спазва препоръката на Съвета от 22 юни 2018 г., с оглед да се отстрани наблюдаваното значително отклонение от плана за корекции за постигане на средносрочната бюджетна цел (4).

                  (4)

                  На 27 и 28 септември 2018 г. Комисията проведе мисия за засилено наблюдение в Румъния с цел да извърши мониторинг на място съгласно член -11, параграф 2 от Регламент (ЕО) № 1466/97. След като изпрати предварителните си заключения на румънските органи за коментар, Комисията докладва констатациите си на Съвета на 21 ноември 2018 г. Впоследствие тези заключения бяха оповестени публично.

                  (5)

                  На 16 октомври 2018 г. румънските органи предоставиха доклада за ефективни действия в отговор на препоръката на Съвета от 22 юни 2018 г (5). Като се има предвид информацията, предоставена от органите в доклада им, и цялостната оценка въз основа на прогнозата на Комисията от есента на 2018 г., Съветът на 21 ноември 2018 г. стигна до заключението, че Румъния не е предприела ефективни действия в отговор на препоръката на Съвета от 22 юни 2018 г.

                  (6)

                  С оглед на липсата на ефективни действия от страна на Румъния и натрупаното голямо отклонение от подходящия път за корекции за постигане на средносрочната бюджетна цел, целесъобразно е да се отправи към Румъния преразгледана препоръка относно подходящите мерки, които да бъдат предприети по член 121, параграф 4 от ДФЕС.

                  (7)

                  Структурният дефицит на Румъния нарасна с 2,1 % от БВП през 2016 г. и с 1,2 % от БВП през 2017 г. Той достигна 3,4 % от БВП през 2017 г. и според прогнозите на Комисията от есента на 2018 г. в общи линии ще се стабилизира от 2018 г. нататък. С цел да се коригира общото отклонение и Румъния да застане отново на подходящ път на корекции след миналите отклонения, допълнително подобрение следва да допълни структурното подобрение от 0,8 % от БВП, препоръчано от Съвета на 22 юни 2018 г. Допълнително подобрение от 0,2 % от БВП изглежда целесъобразно предвид мащаба на наблюдаваното значително отклонение от препоръчания път за корекции за постигане на средносрочната бюджетна цел. То ще ускори корекцията в посока към средносрочната бюджетна цел, без да се излага на риск икономическият растеж.

                  (8)

                  Изискваното подобрение на структурното салдо с 1,0 % от БВП през 2019 г. съответства на номинален темп на растеж на нетните първични държавни разходи, ненадвишаващ 4,5 % през 2019 г.

                  (9)

                  Според прогнозата на Комисията от есента на 2018 г. се очаква влошаване на структурното салдо с 0,1 % от БВП през 2019 г. Поради това структурно подобрение от 1,0 % от БВП съответства на необходимост да се предприемат мерки с общ структурен резултат от 1,1 % от БВП през 2019 г. в сравнение с настоящия основен сценарий съгласно прогнозата на Комисията от есента на 2018 г.

                  (10)

                  Съгласно прогнозата на Комисията от есента на 2018 г. бюджетният дефицит ще възлиза на 3,4 % през 2019 г., което е над референтната стойност от 3 % от БВП по Договора. Изискваната корекция на структурното салдо също изглежда подходяща, за да се гарантира, че Румъния спазва референтната стойност от 3 % от БВП съгласно Договора през 2019 г. заедно с марж.

                  (11)

                  Непредприемането на действия, свързани с предишните препоръки за коригиране на наблюдаваното значително отклонение, и рискът от превишаване на референтната стойност съгласно Договора налагат спешни действия за връщането на фискалната политика на Румъния към предпазлив подход.

                  (12)

                  С оглед на постигането на препоръчаните бюджетни цели, е от решаващо значение Румъния да приеме и строго да прилага необходимите мерки, както и да следи отблизо промените в текущите разходи.

                  (13)

                  Изискванията, заложени в настоящата препоръка, отменят съответните елементи, определени във фискалната препоръката, съдържаща се в препоръката на Съвета към Румъния от 13 юли 2018 г.

                  (14)

                  Румъния следва да докладва на Съвета относно мерките, предприети в отговор на настоящата препоръка, в срок до 15 април 2019 г., евентуално като част от своята програма за конвергенция, подадена съгласно член 7 от Регламент (ЕО) № 1466/97.

                  (15)

                  Целесъобразно е настоящата препоръка да се оповести публично,

            ПРЕПОРЪЧВА НА РУМЪНИЯ:

                  (1)

                  Да предприеме необходимите мерки, за да гарантира, че номиналният темп на растеж на нетните първични държавни разходи не надвишава 4,5 % през 2019 г., което съответства на годишна корекция на структурното салдо от 1,0 % от БВП, като по този начин Румъния застава на подходящ път на корекции за постигане на средносрочната бюджетна цел.

                  (2)

                  Да използва всички извънредни приходи за намаляване на дефицита, докато мерките за бюджетна консолидация следва да гарантират трайно подобрение на структурното салдо по консолидирания държавен бюджет по начин, който благоприятства икономическия растеж.

                  (3)

                  Да докладва на Съвета до 15 април 2019 г. за предприетите действия в отговор на настоящата препоръка; докладът следва да представи достатъчно конкретизирани и обявени по правдоподобен начин мерки, включително бюджетното въздействие на всяка от тях, както и актуализираните и подробни бюджетни прогнози за 2019 г.

         Адресат на настоящата препоръка е Румъния.
         Съставено в Брюксел на 4 декември 2018 година.

               За Съвета

               Председател

            H. LÖGER

         (1)  ОВ L 209, 2.8.1997 г., стр. 1.

         (2)  Препоръка на Съвета от 22 юни 2018 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 223, 27.6.2018 г., стр. 3).

         (3)  Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

         (4)  Препоръка на Съвета от 13 юли 2018 г. относно националната програма за реформи на Румъния за 2018 г. и съдържаща становище на Съвета относно програмата за конвергенция на Румъния за 2018 г. (OВ C 320, 10.9.2018 г., стр. 98).

         (5)  На разположение на адрес: http://data.consilium.europa.eu/doc/document/ST-13279-2018-INIT/en/pdf


title: Препоръка на Съвета от 4 декември 2018 година с оглед да се отстрани наблюдаваното значително отклонение от плана за корекции за постигане на средносрочната бюджетна цел в Унгария

text:
               21.12.2018

               BG

               Официален вестник на Европейския съюз

               C 460/4

      ПРЕПОРЪКА НА СЪВЕТА
      от 4 декември 2018 година
      с оглед да се отстрани наблюдаваното значително отклонение от плана за корекции за постигане на средносрочната бюджетна цел в Унгария
      (2018/C 460/02)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 121, параграф 4 от него,
      като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
      като взе предвид препоръката на Европейската комисия,
      като има предвид, че:

                  (1)

                  На 22 юни 2018 г. Съветът реши в съответствие с член 121, параграф 4 от Договора за функционирането на Европейския съюз („ДФЕС“), че в Унгария съществува значително отклонение от плана за корекции за постигане на средносрочната бюджетна цел, и публикува препоръка към Унгария да предприеме необходимите мерки, за да гарантира, че номиналният темп на растеж на нетните първични държавни разходи (2) не надвишава 2,8 % през 2018 г., което съответства на годишна корекция на структурното салдо от 1,0 % от БВП. (3) Освен това той препоръча на Унгария да използва всички извънредни приходи за намаляване на дефицита и да предприеме мерки за бюджетна консолидация, които следва да гарантират трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 октомври 2018 г., в който Унгария да докладва относно действията, предприети в отговор на тази препоръка.

                  (2)

                  На 13 юли 2018 г. Съветът препоръча на Унгария да гарантира, че през 2018 г. ще спази препоръката на Съвета от 22 юни 2018 г. (4) с оглед да отстрани наблюдаваното значително отклонение от плана за корекции за постигане на средносрочната бюджетна цел. За 2019 г. на Унгария беше препоръчано да гарантира, че номиналният темп на растеж на нетните първични държавни разходи няма да надвиши 3,9 %, което съответства на годишна корекция на структурното салдо от 0,75 % от БВП.

                  (3)

                  На 18 и 19 септември 2018 г. Комисията проведе мисия за засилено наблюдение в Унгария с цел да извърши мониторинг на място съгласно член -11, параграф 2 от Регламент (ЕО) № 1466/97 на Съвета. След като изпрати предварителните си заключения на унгарските органи за коментар, Комисията докладва констатациите си на Съвета на 21 ноември 2018 г. Впоследствие тези заключения бяха оповестени публично.

                  (4)

                  На 15 октомври 2018 г. унгарските органи представиха доклада за ефективни действия в отговор на препоръката на Съвета от 22 юни 2018 г. (5) Като се има предвид информацията, предоставена от органите в този доклад, и цялостната оценка въз основа на прогнозата на Комисията от есента на 2018 г., на 21 ноември 2018 г. Съветът стигна до заключението, че Унгария не е предприела ефективни действия в отговор на препоръката на Съвета от 22 юни 2018 г.

                  (5)

                  С оглед на липсата на ефективни действия от страна на Унгария и натрупаното голямо отклонение на страната от подходящия план за корекции за постигане на нейната средносрочна бюджетна цел, е целесъобразно до Унгария да бъде отправена преразгледана препоръка съгласно член 121, параграф 4 от ДФЕС относно подходящите мерки, които трябва да бъдат предприети.

                  (6)

                  Въз основа на прогнозата на Комисията от есента на 2018 г. структурният дефицит на Унгария през 2017 г. се е увеличил с 1,7 % от БВП и е достигнал 3,4 %, като се очаква през 2018 г. той допълнително да се влоши с 0,4 % от БВП, достигайки 3,8 %. В резултат на това се очаква структурният дефицит да бъде 2,3 % от БВП, което е далеч от средносрочната бюджетна цел от 1,5 % през 2018 г.

                  (7)

                  С цел коригиране на натрупаните отклонения и връщане на Унгария към подходящ план за корекции след отклоненията в миналото, годишната корекция на структурното салдо от 0,75 % от БВП за 2019 г., съдържаща се в препоръката на Съвета към Унгария от 13 юли 2018 г., следва да бъде придружена от допълнителна и постоянна корекция. Допълнителна корекция от 0,25 % от БВП изглежда целесъобразна предвид мащаба на наблюдаваното значително отклонение от препоръчания план за корекции за постигане на средносрочната бюджетна цел. Тя ще ускори корекцията обратно в посока към постигане на средносрочната бюджетна цел.

                  (8)

                  Изискваното подобрение на структурното салдо с 1,0 % от БВП през 2019 г. съответства на номинален темп на растеж на нетните първични държавни разходи, който не надвишава 3,3 % през 2019 г.

                  (9)

                  Подобрението на структурното салдо от 1,0 % от БВП през 2019 г. съответства на необходимост да се предприемат мерки в общ размер от 0,5 % от БВП в структурно изражение в сравнение с настоящото базово равнище за 2019 г. в прогнозата на Комисията от есента на 2018 г., предвид на предвиждането за подобрение на структурното салдо през 2019 г.

                  (10)

                  Изискванията за 2019 г., заложени в настоящата препоръка, отменят съответните изисквания във фискалната препоръка, съдържаща се в препоръката на Съвета към Унгария от 13 юли 2018 г.

                  (11)

                  Унгария следва да докладва на Съвета за действията, предприети в отговор на настоящата препоръка, до 15 април 2019 г., по възможност като част от програмата за конвергенция, която се представя съгласно член 7 от Регламент (ЕО) № 1466/97.

                  (12)

                  Целесъобразно е настоящата препоръка да се оповести публично,

            ПРЕПОРЪЧВА НА УНГАРИЯ:

                  (1)

                  Да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2019 г., което съответства на годишна корекция на структурното салдо от 1,0 % от БВП, като по този начин Унгария следва подходящ план на корекции за постигане на средносрочната бюджетна цел.

                  (2)

                  Да използва всички извънредни приходи за намаляване на дефицита; мерките за бюджетна консолидация следва да гарантират трайно подобрение на структурното салдо по консолидирания държавен бюджет, като същевременно подкрепят растежа.

                  (3)

                  Да докладва на Съвета до 15 април 2019 г. за предприетите действия в отговор на настоящата препоръка; в доклада следва да се съдържат достатъчно конкретизирани и обявени по правдоподобен начин мерки, включително тяхното бюджетно въздействие, както и актуализирани и подробни бюджетни прогнози за 2019 г.

         Адресат на настоящата препоръка е Унгария.
         Съставено в Брюксел на 4 декември 2018 година.

               За Съвета

               Председател

            H. LÖGER

         (1)  ОВ L 209, 2.8.1997 г., стр. 1.

         (2)  Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

         (3)  Препоръка на Съвета от 22 юни 2018 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Унгария (ОВ С 223, 27.6.2018 г., стр. 1).

         (4)  Препоръка на Съвета от 13 юли 2018 г. относно Националната програма за реформи на Унгария за 2018 г. и съдържаща становище на Съвета относно програмата за конвергенция на Унгария за 2018 г. (OВ C 320, 10.9.2018 г., стр. 72).

         (5)  https://ec.europa.eu/info/files/hungary-report-council-recommendations-under-significant-deviation-procedure_en


title: Препоръка (ЕС) 2018/2050 на Комисията от 19 декември 2018 година относно привеждането в съответствие на обхвата и условията за генералните лицензи за трансфер за целите на демонстрация и оценка, посочени в член 5, параграф 2, буква в) от Директива 2009/43/ЕО на Европейския парламент и на Съвета (нотифицирано под номер С(2018) 8598) (Текст от значение за ЕИП.)

text:
               21.12.2018

               BG

               Официален вестник на Европейския съюз

               L 327/89

      ПРЕПОРЪКА (ЕС) 2018/2050 НА КОМИСИЯТА
      от 19 декември 2018 година
      относно привеждането в съответствие на обхвата и условията за генералните лицензи за трансфер за целите на демонстрация и оценка, посочени в член 5, параграф 2, буква в) от Директива 2009/43/ЕО на Европейския парламент и на Съвета

            (нотифицирано под номер С(2018) 8598)

      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз, и по-специално член 292 от него,
      като има предвид, че:

                  (1)

                  Съгласно член 5 от Директива 2009/43/ЕО на Европейския парламент и на Съвета (1) държавите членки са задължени да публикуват най-малко четири генерални лиценза за трансфер.

                  (2)

                  Генералните лицензи за трансфер са ключов елемент от опростената система за лицензиране, въведена с Директива 2009/43/ЕО.

                  (3)

                  Различията в обхвата на генералните лицензи за трансфер, публикувани от държавите членки, що се отнася до свързаните с отбраната продукти, които са обхванати, и различните условия, прилагани към трансфера на тези продукти, биха могли да попречат на прилагането на Директива 2009/43/ЕО и на постигането на нейната цел за опростяване на процеса. Привеждането в съответствие на националните подходи по отношение на обхвата и условията на трансферите в рамките на генералните лицензи за трансфер, публикувани от държавите членки, е важен аспект с оглед на гарантирането на привлекателността и използването на тези лицензи.

                  (4)

                  В своите заключения от 18 май 2015 г. Съветът припомни необходимостта от изпълнението и прилагането, наред с другото, на Директива 2009/43/ЕО. След приемането на две предходни препоръки относно генералните лицензи за трансфер за въоръжените сили (2) и за сертифицираните получатели (3), Комисията обяви в Европейския план за действие в областта на отбраната (4) и в Доклада за оценка на Директивата за трансфера (5) акцента, който поставя върху останалите два генерални лиценза за трансфер, обхващащи трансферите за целите на демонстрация, оценка, изложения, поправка и поддръжка.

                  (5)

                  Инициативата за настоящата препоръка бе категорично подкрепена от представителите на държавите членки в комитета, създаден по силата на член 14 от Директива 2009/43/ЕО. Насоките, съдържащи се в препоръката, отразяват обсъжданията на експертна група, създадена в рамките на този комитет.

                  (6)

                  Настоящата препоръка се прилага към списъка на свързаните с отбраната продукти (съответстващ на Общия списък на оръжията на Европейския съюз), съдържащ се в приложението към Директива 2009/43/ЕО. Настоящата препоръка ще бъде актуализирана при необходимост, за да бъдат отразени бъдещите актуализации на списъка на свързаните с отбраната продукти.

                  (7)

                  Въз основа на обсъжданията с държавите членки и като се вземат предвид характеристиките на продуктите (включително изключенията), като например тяхната чувствителност, свързаните с отбраната продукти, изброени в точка 1.1 от настоящата препоръка, представляват минимален и неизчерпателен списък на продуктите, за които държавите членки позволяват трансфер в рамките на своите ГЛТ — ДО. Това означава, че ГЛТ — ДО, публикувани от дадена държава членка, могат да позволяват трансфер и на други свързани с отбраната продукти, включени в приложението към Директива 2009/43/ЕО, но не и в настоящата препоръка.

                  (8)

                  В контекста на обсъжданията относно настоящата препоръка държавите членки припомниха, че са поели определени ангажименти в рамките на европейското право, например по Обща позиция 2008/944/ОВППС на Съвета (6), както и определени международни ангажименти в областта на контрола върху износа. В този контекст държавите членки признаха ангажимента си по декларацията „Политически ангажимент на държавите членки относно сигурността на доставките“ (7),

            ПРИЕ НАСТОЯЩАТА ПРЕПОРЪКА:
      1.   ГЕНЕРАЛНИ ЛИЦЕНЗИ ЗА ТРАНСФЕР ЗА ДЕМОНСТРАЦИЯ И ОЦЕНКА

      На държавите членки се препоръчва да адаптират своите генерални лицензи за трансфер за демонстрация и оценка в съответствие със следните насоки.
      1.1.   Свързани с отбраната продукти, които са допустими за трансфер в рамките на генерални лицензи за трансфер за целите на демонстрация и оценка, посочени в член 5, параграф 2, буква в) от Директива 2009/43/ЕО

      Посочените по-долу категории ML представляват подчаст от списъка на свързаните с отбраната продукти, съдържащ се в приложението към Директива 2009/43/ЕО. Генералните лицензи за трансфер за целите на демонстрация и оценка (ГЛТ — ДО) следва, като минимум, да позволяват трансфера на свързаните с отбраната продукти, конкретно посочени в категориите ML по-долу. Държавите членки могат да решат да включат в своите ГЛТ — ДО повече категории ML със съответните им свързани с отбраната продукти.
      Списък на категориите ML, които се включват като минимум:

                  —

                  ML 3. Включват се всички стоки, с изключение на:

                              —

                              касетъчни боеприпаси, които попадат в обхвата на Конвенцията за забрана на касетъчните боеприпаси;

                              —

                              управляеми снаряди;

                              —

                              боеприпаси, снаряди и метателни заряди, специално проектирани за военна употреба.

                  —

                  ML 5. Включват се всички стоки, с изключение на:

                              —

                              подточка 5.б) Системи за прихващане, разпознаване, определяне на разстояние, целеуказване или съпровождане на цели; оборудване за откриване, обобщаване на данни, разграничаване или разпознаване на цели; както и оборудване за интегриране на датчици;

                              —

                              подточка 5.в) Оборудване за противодействие на изделията, изброени в подточка ML5.а) или ML5.б).

                        Всички стоки трябва да бъдат доставени без компонент за шифриране и без вградена база данни.

                  —

                  ML 6. Включват се всички стоки, с изключение на:

                              —

                              комплектовани превозни средства, които попадат в подточка ML6.а);

                              —

                              шасита и огневи установки, които попадат в подточка ML6.а);

                              —

                              оборудване и негови компоненти, изключени от другите категории ML.

                  —

                  ML 7. Включват се следните стоки:

                              —

                              подточка 7.е) Оборудване за защита и обеззаразяване, специално проектирано или модифицирано за военна употреба, компоненти и химични смеси;

                              —

                              подточка 7.ж) Оборудване, специално проектирано или модифицирано за военна употреба, проектирано или модифицирано за откриване или идентифициране на материали, изброени в ML7.а), ML7.б) или ML7.г), и специално проектирани за него компоненти.

                  —

                  ML 8. Включват се всички стоки, с изключение на:

                              —

                              всички вещества с всички изброени по-долу характеристики:

                                          —

                                          детонаторна скорост равна на или надвишаваща 8 000 m/s;

                                          —

                                          плътност равна на или достигаща до 1,80 g/cm3.

                              —

                              Всички посочени по-долу експлозиви и свързаните с тях смеси:

                                          —

                                          подточка 8.a.15) HNS (хексанитростилбен) (CAS 20062-22-0);

                                          —

                                          подточка 8.a.21) RDX и производни, както следва:

                                                      —

                                                      RDX (циклотриметилентринитрамин; циклонит; T4; хексахидро-1,3,5 тринитро-1,3,5-триазин; 1,3,5-тринитро-1,3,5-триазоциклохексан, хексоген или hexogene) (CAS 121-82-4);

                                                      —

                                                      кето-RDX (K-6 или 2,4,6-тринитро-2,4,6-триазоциклохексанон) (CAS 115029-35-1);

                                          —

                                          подточка 8.a.23) TATB (триаминотринитробензен) (CAS 3058-38-6).

                              —

                              Всички вещества, които могат да бъдат използвани пряко или косвено в производството на касетъчни боеприпаси и оръжия, които попадат в обхвата на Конвенцията за забрана на касетъчните боеприпаси, подписана в Осло на 3 декември 2008 г., с изключение на предназначените за държавите членки, които са ратифицирали Конвенцията за забрана на касетъчните боеприпаси.

                  —

                  ML 9. Включват се всички стоки, с изключение на:

                              —

                              комплектовани военни плавателни съдове (подводни или надводни), които попадат в подточка ML9.а);

                              —

                              комплектовани корпуси;

                              —

                              подточка ML9.а)2.г) Активни системи за противодействие на оръжия, описани в ML4.б., ML5.в. или ML11.а;

                              —

                              подточка ML9.б)4. Системи с независимо от въздух задвижване („НВЗ“), специално проектирани за подводни лодки;

                              —

                              подточка ML9.г) Мрежи против подводници и противоторпедни мрежи, специално проектирани за военна употреба;

                              —

                              изделия от подточка ML9.в) Специално проектирани за военна употреба устройства за откриване на подводни цели, с управление и компоненти за тях, специално проектирани за военна употреба.

                  —

                  ML 10. Включват се всички стоки, с изключение на:

                              —

                              комплектовани летателни апарати, летателни апарати, по-леки от въздуха, безпилотни летателни апарати, които попадат в подточка ML10.а), ML10.б) или ML10.в);

                              —

                              фюзелаж за бойни летателни апарати и бойни хеликоптери;

                              —

                              двигатели за бойни летателни апарати;

                              —

                              оборудване и негови компоненти, изключени от другите категории ML.

                  —

                  ML 11. Включват се следните стоки:

                              —

                              подточка ML11.а)ж Направляващо и навигационно оборудване, с изключение на изделия, специално проектирани или модифицирани за ракети, реактивни снаряди, космически ракетоносители и безпилотни летателни апарати („БЛА“);

                              —

                              подточка ML11.а)з. Цифрово предавателно оборудване за тропосферна радио комуникация;

                              —

                              подточка ML11.а)й. Автоматизирани системи за командване и контрол.

                  —

                  ML 13. Включват се всички стоки.

                  —

                  ML 15. Включват се всички стоки, с изключение на:

                              —

                              подточка ML15.е).

                  —

                  ML 16. Включват се всички стоки, с изключение на:

                              —

                              изделия във връзка със стоки, свързани с балистични технологии и разпространение на ХБРЯ материали.

                  —

                  ML 17. Включват се следните стоки:

                              —

                              подточка ML17.б) Строителна техника, специално проектирана за военна употреба;

                              —

                              подточка ML17.г) Полево инженерно оборудване, специално проектирано за военна употреба;

                              —

                              подточка ML17.й) Мобилни ремонтни работилници, специално проектирани или модифицирани да обслужват военна техника;

                              —

                              подточка ML17.к) Полеви генератори, специално проектирани или модифицирани за военна употреба;

                              —

                              подточка ML17.л) Контейнери, специално проектирани или модифицирани за военна употреба;

                              —

                              подточка ML17.м) Фериботи, различни от изброените другаде в Общия списък на оръжията на ЕС, мостове и понтони, специално проектирани за военна употреба;

                              —

                              подточка ML17.о) Оборудване за защита от лазери, специално проектирано за военна употреба.

                  —

                  ML 21. Включват се следните стоки:

                              —

                              Подточка ML21.а) Софтуер, специално проектиран или модифициран за използването на стоките, изброени в ГЛТ;

                              —

                              подточка ML21.б)4. Софтуер, специално проектиран за военна употреба или специално проектиран за системите за командване, комуникации, управление и разузнаване (C3I) или командване, комуникации, управление, компютри и разузнаване (C4I).

                  —

                  ML 22. Включва се следното:

                              —

                              само необходимата технология за използване на стоките, разрешени със същия генерален лиценз за трансфер.

            1.2.   Условия, които следва да се включат в генералния лиценз за трансфер за целите на демонстрация и оценка

      Списъкът по-долу не е изчерпателен. Другите условия, добавени от държава членка, обаче не могат да противоречат на условията или да осуетяват изпълнението им.

                  Териториална валидност

                  :

                  Европейско икономическо пространство (8)

                  Трансфер за демонстрация

                  :

                  трансфер на свързан с отбраната продукт за използване в среда, която симулира реални условия на експлоатация. Терминът „Трансфер за демонстрация“ обхваща пробно изстрелване на оръжия.

                  Трансфер за оценка

                  :

                  трансфер на свързан с отбраната продукт за изпитване на продукта и споделяне на резултатите от изпитването. Терминът „Прехвърляне за оценка“ обхваща трансфера на технологии за споделяне на резултатите от изпитванията.

                  Повторен трансфер

                  :

                  Държавите членки следва да изберат един от следните варианти за повторен трансфер на свързания с отбраната продукт след демонстрация или оценка:

                              а)

                              може да бъде извършено освобождаване от задължението за предварително разрешение в съответствие с член 4, параграф 2, буква д) от Директива 2009/43/ЕО;

                              б)

                              публикуване на конкретен генерален лиценз за трансфер на свързани с отбраната продукти за връщане след демонстрация или оценка, според случая, най-малко със същия списък на допустимите свързани с отбраната продукти;

                              в)

                              включване на повторния трансфер в генералния лиценз за трансфер за демонстрация и/или оценка.

                  Продължителност

                  :

                  държавите членки на произход могат да определят краен срок за връщане на свързания с отбраната продукт, който трябва да се спазва от доставчика по отношение на компетентния орган в държавата членка на произход. Държавите членки, от които се извършва повторен трансфер на свързания с отбраната продукт, могат също така да определят краен срок за повторния трансфер, който трябва да се спазва от доставчика или от неговия представител.

            2.   ПОСЛЕДВАЩИ ДЕЙСТВИЯ

      Държавите членки се приканват да приложат настоящата препоръка най-късно до 1 юли 2019 г.
      Държавите членки се насърчават да уведомяват Комисията за мерките, предприети за прилагане на настоящата препоръка.
      3.   АДРЕСАТИ

      Адресати на настоящата препоръка са държавите членки.

         Съставено в Брюксел на 19 декември 2018 година.

               За Комисията

            Elżbieta BIEŃKOWSKA

               Член на Комисията

         (1)  Директива 2009/43/ЕО на Европейския парламент и на Съвета от 6 май 2009 г. за опростяване на реда и условията за трансфер на продукти, свързани с отбраната, вътре в Общността (ОВ L 146, 10.6.2009 г., стр. 1).

         (2)  ОВ L 329, 3.12.2016 г., стр. 101.

         (3)  ОВ L 329, 3.12.2016 г., стр. 105.

         (4)  COM(2016) 950 final.

         (5)  COM(2016) 760 final.

         (6)  Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).

         (7)  Приета от представителите на правителствата на участващите в Европейската агенция по отбрана държави членки, заседаващи в рамките на Съвета на неговото 3551-во заседание, проведено на 19 юни 2017 г.

         (8)  Решение на Съвместния комитет на ЕИП № 111/2013 от 14 юни 2013 година за изменение на приложение II (Технически наредби, стандарти, изпитвания и сертифициране) към Споразумението за ЕИП (ОВ L 318, 28.11.2013 г., стр. 12), с което Директива 2009/43/ЕО се включва в Споразумението за ЕИП, съдържа изрично текст, с който се въвежда адаптация: „Тази директива не се прилага по отношение на Лихтенщайн.“


title: Препоръка (ЕС) 2018/2051 на Комисията от 19 декември 2018 година относно привеждането в съответствие на обхвата и условията за генералните лицензи за трансфер за целите на поправка и поддръжка, посочени в член 5, параграф 2, буква г) от Директива 2009/43/ЕО на Европейския парламент и на Съвета (нотифицирано под номер С(2018) 8610) (Текст от значение за ЕИП.)

text:
               21.12.2018

               BG

               Официален вестник на Европейския съюз

               L 327/94

      ПРЕПОРЪКА (ЕС) 2018/2051 НА КОМИСИЯТА
      от 19 декември 2018 година
      относно привеждането в съответствие на обхвата и условията за генералните лицензи за трансфер за целите на поправка и поддръжка, посочени в член 5, параграф 2, буква г) от Директива 2009/43/ЕО на Европейския парламент и на Съвета

            (нотифицирано под номер С(2018) 8610)

      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз, и по-специално член 292 от него,
      като има предвид, че:

                  (1)

                  Съгласно член 5 от Директива 2009/43/ЕО на Европейския парламент и на Съвета (1) държавите членки са задължени да публикуват най-малко четири генерални лиценза за трансфер.

                  (2)

                  Генералните лицензи за трансфер са ключов елемент от опростената система за лицензиране, въведена с Директива 2009/43/ЕО.

                  (3)

                  Различията в обхвата на генералните лицензи за трансфер, публикувани от държавите членки, що се отнася до свързаните с отбраната продукти, които са обхванати, и различните условия, прилагани към трансфера на тези продукти, биха могли да попречат на прилагането на Директива 2009/43/ЕО и на постигането на нейната цел за опростяване на процеса. Привеждането в съответствие на националните подходи по отношение на обхвата и условията на трансферите в рамките на генералните лицензи за трансфер, публикувани от държавите членки, е важен аспект с оглед на гарантирането на привлекателността и използването на тези лицензи.

                  (4)

                  В своите заключения от 18 май 2015 г. Съветът припомни необходимостта от изпълнението и прилагането, наред с другото, на Директива 2009/43/ЕО. След приемането на две предходни препоръки относно генералните лицензи за трансфер за въоръжените сили (2) и за сертифицираните получатели (3), Комисията обяви в Европейския план за действие в областта на отбраната (4) и в Доклада за оценка на Директивата за трансфера (5) акцента, който поставя върху останалите два генерални лиценза за трансфер, обхващащи трансферите за целите на демонстрация, оценка, изложения, поправка и поддръжка.

                  (5)

                  Инициативата за настоящата препоръка бе категорично подкрепена от представителите на държавите членки в комитета, създаден по силата на член 14 от Директива 2009/43/ЕО. Насоките, съдържащи се в препоръката, отразяват резултата от обсъжданията на експертна група, създадена в рамките на този комитет.

                  (6)

                  Настоящата препоръка се прилага към списъка на свързаните с отбраната продукти (съответстващ на Общия списък на оръжията на Европейския съюз), съдържащ се в приложението към Директива 2009/43/ЕО. Настоящата препоръка ще бъде актуализирана при необходимост, за да бъдат отразени бъдещите актуализации на списъка на свързаните с отбраната продукти.

                  (7)

                  Въз основа на обсъжданията с държавите членки и като се вземат предвид характеристиките на продуктите (включително изключенията), като например тяхната чувствителност, свързаните с отбраната продукти, изброени в точка 1.1 от настоящата препоръка, представляват минимален и неизчерпателен списък на продуктите, за които държавите членки позволяват трансфер в рамките на своите ГЛТ — ПП. Това означава, че ГЛТ — ПП, публикувани от дадена държава членка, могат да позволяват трансфер и на други свързани с отбраната продукти, включени в приложението към Директива 2009/43/ЕО, но не и в настоящата препоръка.

                  (8)

                  В контекста на обсъжданията относно настоящата препоръка държавите членки припомниха, че са поели определени ангажименти в рамките на европейското право, например по Обща позиция 2008/944/ОВППС на Съвета (6), както и определени международни ангажименти в областта на контрола върху износа. В този контекст държавите членки признаха ангажимента си по декларацията „Политически ангажимент на държавите членки относно сигурността на доставките“ (7),

            ПРИЕ НАСТОЯЩАТА ПРЕПОРЪКА:
      1.   ГЕНЕРАЛНИ ЛИЦЕНЗИ ЗА ТРАНСФЕР ЗА ПОПРАВКА И ПОДДРЪЖКА

      На държавите членки се препоръчва да адаптират своите генерални лицензи за трансфер за поправка и поддръжка в съответствие със следните насоки.
      1.1.   Свързани с отбраната продукти, които са допустими за трансфер в рамките на генерални лицензи за трансфер за целите на поправка и поддръжка, посочени в член 5, параграф 2, буква г) от Директива 2009/43/ЕО

      Посочените по-долу категории ML представляват подчаст от списъка на свързаните с отбраната продукти, съдържащ се в приложението към Директива 2009/43/ЕО. Генералните лицензи за трансфер за целите на поправка и поддръжка (ГЛТ — ПП) следва, като минимум, да позволяват трансфера на свързаните с отбраната продукти, конкретно посочени в категориите ML по-долу. Държавите членки могат да решат да включат в своите ГЛТ — ПП повече категории ML със съответните им свързани с отбраната продукти.
      Списък на категориите ML, които се включват като минимум:

                  —

                  ML 3. Включват се всички стоки, с изключение на:

                              —

                              касетъчни боеприпаси, които попадат в обхвата на Конвенцията за забрана на касетъчните боеприпаси;

                              —

                              управляеми снаряди;

                              —

                              боеприпаси, снаряди и метателни заряди, специално проектирани за военна употреба.

                  —

                  ML 4. Включват се всички стоки, с изключение на:

                              —

                              подточка 4.а) Бомби, торпеда, реактивни снаряди, ракети, други устройства и заряди и специално проектирани или модифицирани за военна употреба, компоненти;

                              —

                              подточка 4.б) Специално проектирани компоненти за целите на изстрелване, насочване, отклоняване от целта, радиоелектронно заглушаване, разрушаване, които попадат в подточка ML4.а).

                  —

                  ML 5. Включват се всички стоки, с изключение на:

                              —

                              подточка 5.б) Системи за прихващане, разпознаване, определяне на разстояние, целеуказване или съпровождане на цели; оборудване за откриване, обобщаване на данни, разграничаване или разпознаване на цели; както и оборудване за интегриране на датчици;

                              —

                              подточка 5.в) Оборудване за противодействие на изделията, изброени в подточка ML5.а) или ML5.б).

                        Всички стоки трябва да бъдат доставени без компонент за шифриране и без вградена база данни.

                  —

                  ML 6. Включват се всички стоки, с изключение на:

                              —

                              комплектовани превозни средства;

                              —

                              шасита и огневи установки, които попадат в подточка ML6.а);

                              —

                              оборудване и негови компоненти, изключени от другите категории ML.

                  —

                  ML 7. Включват се следните стоки:

                              —

                              подточка 7.е) Оборудване за защита и обеззаразяване, специално проектирано или модифицирано за военна употреба, компоненти и химични смеси;

                              —

                              подточка 7.ж) Оборудване, специално проектирано или модифицирано за военна употреба, проектирано или модифицирано за откриване или идентифициране на материали, изброени в ML7.а), ML7.б) или ML7.г), и специално проектирани за него компоненти.

                  —

                  ML 8. Включват се всички стоки, с изключение на:

                              —

                              всички вещества с всички изброени по-долу характеристики:

                                          —

                                          детонаторна скорост равна на или надвишаваща 8 000 m/s;

                                          —

                                          плътност равна на или достигаща до 1,80 g/cm3.

                              —

                              Всички посочени по-долу експлозиви и свързаните с тях смеси:

                                          —

                                          подточка 8.a.15) HNS (хексанитростилбен) (CAS 20062-22-0);

                                          —

                                          подточка 8.a.21) RDX и производни, както следва:

                                                      —

                                                      RDX (циклотриметилентринитрамин; циклонит; T4; хексахидро-1,3,5 тринитро-1,3,5-триазин; 1,3,5-тринитро-1,3,5-триазоциклохексан, хексоген или hexogene) (CAS 121-82-4);

                                                      —

                                                      кето-RDX (K-6 или 2,4,6-тринитро-2,4,6-триазоциклохексанон) (CAS 115029-35-1);

                                          —

                                          подточка 8.a.23) TATB (триаминотринитробензен) (CAS 3058-38-6).

                              —

                              Всички вещества, които могат да бъдат използвани пряко или косвено в производството на касетъчни боеприпаси и оръжия, които попадат в обхвата на Конвенцията за забрана на касетъчните боеприпаси, подписана в Осло на 3 декември 2008 г., с изключение на предназначените за държавите членки, които са ратифицирали Конвенцията за забрана на касетъчните боеприпаси.

                  —

                  ML 9. Включват се всички стоки, с изключение на:

                              —

                              комплектовани военни плавателни съдове (подводни или надводни), които попадат в подточка ML9.а);

                              —

                              комплектовани корпуси;

                              —

                              изделия от подточка ML9.в) Специално проектирани за военна употреба устройства за откриване на подводни цели, с управление и компоненти за тях, специално проектирани за военна употреба.

                  —

                  ML 10. Включват се всички стоки, с изключение на:

                              —

                              комплектовани летателни апарати, летателни апарати, по-леки от въздуха, безпилотни летателни апарати, които попадат в подточка ML10.а) или ML10.в);

                              —

                              фюзелаж за бойни летателни апарати и бойни хеликоптери;

                              —

                              двигатели за бойни летателни апарати;

                              —

                              оборудване и негови компоненти, изключени от другите категории ML.

                  —

                  ML 11. Включват се следните стоки:

                              —

                              подточка ML11.а)ж. Направляващо и навигационно оборудване, с изключение на изделия, специално проектирани или модифицирани за ракети, реактивни снаряди, космически ракетоносители и безпилотни летателни апарати („БЛА“);

                              —

                              подточка ML11.а)з. Цифрово предавателно оборудване за тропосферна радио комуникация;

                              —

                              подточка ML11.а)й. Автоматизирани системи за командване и контрол.

                  —

                  ML 13. Включват се всички стоки.

                  —

                  ML 14. Включват се всички стоки.

                  —

                  ML 15. Включват се всички стоки.

                  —

                  ML 16. Включват се всички стоки, с изключение на:

                              —

                              изделия във връзка със стоки, свързани с балистични технологии и разпространение на ХБРЯ материали.

                  —

                  ML 17. Включват се следните стоки:

                              —

                              подточка ML17.б) Строителна техника, специално проектирана за военна употреба;

                              —

                              подточка ML17.г) Полево инженерно оборудване, специално проектирано за военна употреба;

                              —

                              подточка ML17.й) Мобилни ремонтни работилници, специално проектирани или модифицирани да обслужват военна техника;

                              —

                              подточка ML17.к) Полеви генератори, специално проектирани или модифицирани за военна употреба;

                              —

                              подточка ML17.л) Контейнери, специално проектирани или модифицирани за военна употреба;

                              —

                              подточка ML17.м) Фериботи, различни от изброените другаде в Общия списък на оръжията на ЕС, мостове и понтони, специално проектирани за военна употреба;

                              —

                              подточка ML17.о) Оборудване за защита от лазери, специално проектирано за военна употреба.

                  —

                  ML 21. Включват се следните стоки:

                              —

                              Подточка ML21.а) Софтуер, специално проектиран или модифициран за използването на стоките, изброени в ГЛТ;

                              —

                              подточка ML21.б)4. Софтуер, специално проектиран за военна употреба или специално проектиран за системите за командване, комуникации, управление и разузнаване (C3I) или командване, комуникации, управление, компютри и разузнаване (C4I).

                  —

                  ML 22. Включва се следното:

                              —

                              необходимата технология за използване на стоките, разрешени със същия генерален лиценз за трансфер.

            1.2.   Условия, които следва да се включат в генералния лиценз за трансфер за целите на поправка и поддръжка

      Списъкът с условия по-долу не е изчерпателен. Другите условия, добавени от държава членка, обаче не могат да противоречат на условията или да осуетяват изпълнението им.

                  Териториална валидност

                  :

                  Европейско икономическо пространство (8)

                  Трансфер за поправка

                  :

                  трансфер на свързан с отбраната продукт за целите на поправка, а не на модернизация или подобрение във връзка с подобряване на изпълнението.

                  Трансфер за поддръжка

                  :

                  трансфер на свързан с отбраната продукт за целите на поддръжка, а не на модернизация или подобрение във връзка с подобряване на изпълнението.

                  Връщане

                  :

                  държавите членки могат да изискват наличието на предходно разрешение за първоначалния трансфер на изделието, което е върнато след поправка. Държавите членки следва да изберат един от следните варианти за връщане на свързания с отбраната продукт след поправка или поддръжка:

                              а)

                              освобождаване от задължението за предварително разрешение в съответствие с член 4, параграф 2, буква д) от Директива 2009/43/ЕО;

                              б)

                              публикуване на конкретен генерален лиценз за трансфер на свързани с отбраната продукти за връщане след поправка или поддръжка, най-малко със същия списък на допустимите свързани с отбраната продукти;

                              в)

                              включване на връщането в генералния лиценз за трансфер за поправка и/или поддръжка.

                  Продължителност

                  :

                  държавите членки могат да определят краен срок за връщане на свързания с отбраната продукт.

            2.   ПОСЛЕДВАЩИ ДЕЙСТВИЯ

      Държавите членки се приканват да приложат настоящата препоръка най-късно до 1 юли 2019 г.
      Държавите членки се насърчават да уведомяват Комисията за мерките, предприети за прилагане на настоящата препоръка.
      3.   АДРЕСАТИ

      Адресати на настоящата препоръка са държавите членки.

         Съставено в Брюксел на 19 декември 2018 година.

               За Комисията

            Elżbieta BIEŃKOWSKA

               Член на Комисията

         (1)  Директива 2009/43/ЕО на Европейския парламент и на Съвета от 6 май 2009 г. за опростяване на реда и условията за трансфер на продукти, свързани с отбраната, вътре в Общността (ОВ L 146, 10.6.2009 г., стр. 1).

         (2)  ОВ L 329, 3.12.2016 г., стр. 101.

         (3)  ОВ L 329, 3.12.2016 г., стр. 105.

         (4)  COM(2016) 950 final.

         (5)  COM(2016) 760 final.

         (6)  Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).

         (7)  Приета от представителите на правителствата на участващите в Европейската агенция по отбрана държави членки, заседаващи в рамките на Съвета на неговото 3551-во заседание, проведено на 19 юни 2017 г.

         (8)  Решение № 111/2013 на Съвместния комитет на ЕИП от 14 юни 2013 г. за изменение на приложение II (Технически наредби, стандарти, изпитвания и сертифициране) към Споразумението за ЕИП (ОВ L 318, 28.11.2013 г., стр. 12), с което Директива 2009/43/ЕО се включва в Споразумението за ЕИП, съдържа изрично текст, с който се въвежда адаптация: „Тази директива не се прилага по отношение на Лихтенщайн.“.